Ylen ympärillä käyvä keskustelu on mielenkiintoinen. Ei sen takia, että siinä keskusteltaisiin asioista niiden oikeilla nimillä, vaan sen takia että siinä keskustellaan kaikesta muusta paitsi siitä, mistä pitäisi keskustella.

Eero Heinäluoma väittää, että hallitus on leikannut YLE:n rahoitusta. Ei ole, Totuus on se, ettei hallitus ole antanut Ylelle enemmän rahaa kuin aikaisemmin, mutta sitä en kutsuisi leikkaukseksi. Kun maassa ilmestyy Sanomalehtien Liiton mukaan yli sata sanomalehteä ja meillä on kymmeniä paikallisradioita, niin sananvapaus ei kärsisi kummoisestikaan, vaikka Ylen rahoitusta todella leikattaisiinkin.

YLEn toimiva johto väittää, että YLE tekee loistavaa journalismia. Esimerkkinä mainitaan, kuinka YLE hienosti siirsi uutistoimituksen Ranskan presidentinvaalien aikana Pariisiin. Siirrolla ja journalismilla ei ollut mitään tekemistä keskenään. Se aiheutti vain sen, ettei YLE pystynyt käyttämään päteviä kommentoija lähetyksessä. Asiantuntijoiden sijaan YLE haastatteli Ranskassa käymässä olevia suomalaisia kadunmiehiä. Ainoa asia, mitä siirrolla saavutettiin, oli että takana kuuluva aito pariisilainen katumelu häiritsi katsojan kannalta YLE:n toimittajien puhetta. Kannattiko siitä maksaa satoja tuhansia? Netistä olisi varmaan löytynyt melua halvemmallakin.

Ylen uutis- ja ajankohtaistoimitus on luopunut faktapohjaisesta uutisoinnista. Raamatun asemaan toimittamisessa on noussut tanskalaisen mediakonsultin Ulrik Haagerupin opus Constructive News. Se ohjeistaa toimittajia tekemään fiilisuutisia, asioita taustoittavan ja raameihin asettavan uutisoinnin sijaan. Siksi YLE:n uutisissa kerrotaan esimerkiksi kansainvälisistä muotimessuista, jonne joku suomalainen suunnittelija on saanut rättinsä näytteille. Lisäksi kerrotaan, että muotivienti on lisääntynyt niin ja niin monta prosenttia, kertomatta montako miljoonaa euroa se on. (Rättien ja designin vienti Ranskaan on noin 20 miljoonaa euroa). Fiilisuutisissa annetaan lisäksi ymmärtää, että rättien vienti pohjaisi muutaman nuoren suunnittelijan tekeleisiin. Ei pohjaudu. Suurimmat viejät ovat Reima, Halti ja Rukka.

Tutkivaa journalismia edustaa se, että yritetään keksiä jääviyksiä muiden toiminnasta. Yhtään kertaa en ole huomannut YLE:n uutisoivan, että se tilaa hallintoneuvostonsa jäsenen firmalta gallupin vähintään kerran kuussa. Siitäkään ei ole montaa kertaa uutisoitu, että YLE:n hallintoneuvoston kokousten aikana tarjotaan vapaasti alkoholia. Kertoisivat edes sen, puhalletuttaanko hallintoneuvoston jäsenet, ennen kuin he tekevät päätöksiään?

Kun hallintoneuvosto, hallitus ja toimitusjohtaja lisäksi ilmoittavat, etteivät he puutu uutisoinnin laatuun, ei parannusta kannata kovin innokkaasti odottaa. Kun korkeushypyssä ei ole rimaa, kaikki suoritukset ovat hyväksyttyjä.